Macha Pedolh

 — « Mamé, conda-me ua hèita. »

 La petita vutz aguda e monocòda deu dròlle que tindava implacablament.

 — « Mamé, conda-me ua hèita. »

 — « Qu'ès "macha pedolh" mon petit, ua vraia "brega" »

 — « Ne compreni pas ! Çò que dits ? »

 — E ben saps, mon dròlle, que lo calendari ne conten pas tots los Senhts, que son numerós e puish ne pòden pas tots los canonizar. Lavetz dens lo peís gascon qu'existís ua "Senhta Brega" ignorada deu Vatican. Qu'èra ua brava hilha tota simpla qui ganhèt lo son paradís, ce disen, en tornants díser simplament « mon Diu balhatz-me lo paradís », « mon Diu balhatz-me lo paradís » mes shets cès... A la fin lo Bon Diu que n'avot hartèra e que li obrit las pòrtas de Sent Pèir. Desempuish, quan quauqu'un, com tu, que torna díser tostemps la medissa causa, que disen qu'es "brega", o que predica Senhta Brega.

 E los uelhòts nhargaires qu'enlusernavan devath perpèras miei barradas e totas ahroncilhadas.

 Lo dròlle ne's tinòt pas perdent :

 — « E l'auta expression, Mamé, l'auta expression. »

 — « Totun que l'auràs la toa istòria. Qu'ès a l'epòca deus pesticidis e ne coneishes guaire los parasits. D'auts còps, qu'i avè pedolhs, pas sonque suu puu mes tanben suu còs.

Que chacavan e provocavan maishantas gratèiras. Qu'enverièren medís la mèisoada deu brave Bertomiu.

 Mes percé s'èra maridat atau ?

 Tornants deu marcat dab tres companhs, que cantava au plenh : que hestejava la venta deus anhèths. En davant de la mèison de Cadetina e de la soa hilha Janeton, aquí qu'entonan :

 « Enguan las gojatas son a bon marcat

 Jo ne'n crompat nau dab un sòu traucat

 Los caulets a l'òli viren pas tan doç

 Com las gojatas dab los amorós.»

Canson hòrt divertissenta, seloment Janeton, hilha de dètz e sèt ans esberida e tota vitèca ne l'entenèva pas d'aqueth son. Que corrut véder aquestes insolents ; mes la soa mair alertada per la barguèra e curiosa com tota landesa, qu'èra dejà a la pòrta, e tornèt :

 « Los òmis ne'n valen que nau denièrs

 Coratge ! Ma hilha coratge. »

 — « Nani cadetina, nani !

 E la canson que tornèt :

 « Enguan las gojatas son a bon marcat...

 — « Malastrucs » que'us tornèt Cadetina

 « Nau gojats vòlen ma hilha

 Que n'i a ueit ne l'auràn pas

 Dançam donc, dançam mei

 Dançam donc, "copur" de palha

 Dançam donc, dançam mei

 Dançam donc, "copur" de blat

E aquí los nòstes dròlles a dançar.

E dança qui dança...

 Quauques mes après, Bertomiu qu'esposava Janeton. Los vesins que li avè bien dit que las cridèras opausavan Janeton a la soa mair. Mes que dançava tan bien, e puish, « los caulets a l'òli ne viren pas tan doç, com hèn las gojatas dab los amorós »...

 Que cantava, ne t'en hèi desgai, mes... que descantèt hòrt vist.

 Janeton qu'èra vitèca, dançava bien, mes avè un caractèr de mau suportar, qu'avè tostemps rason. Lo mon praube Bertomiu ne podè pas mei parlar shets estar contradit. Que vinè hòu de malícia e s'eslanguiva. Un jorn que taraverat de gratèiras escosentas, que s'esperissava disants « diable de piutz », Janeton que'u tornèt :

 — « Nani, qu'es un pedolh. »

 — « Non ! Ua piutz. »

 — « Non, un pedolh. »

 E tic e tòc, aquí que's disen insoléncias dab l'arrepic escosent : « Qu'ès un pedolh».

 Exasperat, Bertomiu que sòrt, mes Janeton que'u seguís tornant díser shets cès la soa afirmacion. En·hastiat, lo marit que gaha la soa molhèr e la gita dens lo putz mes çò qu'enten ? « Qu'ès un pedolh », glo-glo, « Quès un pedolh », glo-glo, « Qu'ès un .... »

 En córrer, que partit se har presoèr a la gendarmeria.

 Bien solide, los gendarmes ne'u credoren pas, ua istòria de " pedolh ! "...

 « Torna-te'n l'amic e sustot ne buu pas. Vè dromir, que n'as besonh. »

 Cap baish e tot escamussat que tornèt a soa casi. E çò qu'entenot en arribants :

 « Qu'ès un pedolh ! »

 Un vesin avisat per l'arrueit qu'èra vinut suu pic e pietadós avè tirat la Janeton deu son putz.

 Bertomiu que n'avot la marrana, lo metge que'u suenhèt bien, mes lo praube òmi n'assolidèt pas jamei arren.

 Mossu'u Caperan que vinot har un predic a la gojata e tornèt la patz dens la mèisoada, mes Janeton que guardèt lo chafre de « Macha pedolh ».